CELEX: 32022D0986
Language: lt
Date: 2022-06-23 00:00:00
Title: Komisijos įgyvendinimo sprendimas (ES) 2022/986 2022 m. birželio 23 d. kuriuo N-(3-aminopropil)-N-dodecilpropan-1,3-diaminas nepatvirtinamas kaip esama veiklioji medžiaga, skirta 8-o tipo biocidiniams produktams gaminti (Tekstas svarbus EEE)

2022 6 24   
               
               
                  LT
               
               
                  Europos Sąjungos oficialusis leidinys
               
               
                  L 167/111
               
            
         KOMISIJOS ĮGYVENDINIMO SPRENDIMAS (ES) 2022/986
         2022 m. birželio 23 d.
         kuriuo N-(3-aminopropil)-N-dodecilpropan-1,3-diaminas nepatvirtinamas kaip esama veiklioji medžiaga, skirta 8-o tipo biocidiniams produktams gaminti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
         kadangi:
         
                     (1)
                  
                  
                     Komisijos deleguotajame reglamente (ES) Nr. 1062/2014 (2) pateiktas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidiniams produktams gaminti, sąrašas. Į tą sąrašą įtrauktas ir N-(3-aminopropil)-N-dodecilpropan-1,3-diaminas (EB Nr. 219-145-8; CAS Nr. 2372-82-9);
                  
               
                     (2)
                  
                  
                     buvo įvertinta, ar N-(3-aminopropil)-N-dodecilpropan-1,3-diaminą galima naudoti 8-o tipo biocidiniams produktams (medienos konservantams), aprašytiems Europos Parlamento ir Tarybos direktyvos 98/8/EB (3) V priede ir atitinkantiems Reglamento (ES) Nr. 528/2012 V priede aprašytus 8-o tipo produktus, gaminti;
                  
               
                     (3)
                  
                  
                     Portugalija buvo paskirta ataskaitą rengiančia valstybe nare ir jos vertinančioji kompetentinga institucija 2005 m. lapkričio 9 d. pateikė Komisijai vertinimo ataskaitą bei išvadas. Pateikus vertinimo ataskaitą diskusijos vyko Komisijos, o po 2013 m. rugsėjo 1 d. – Europos cheminių medžiagų agentūros (toliau – Agentūra) surengtuose techniniuose susitikimuose;
                  
               
                     (4)
                  
                  
                     remiantis Reglamento (ES) Nr. 528/2012 90 straipsnio 2 dalimi galima daryti išvadą, kad medžiagos, kurių vertinimą valstybės narės buvo baigusios iki 2013 m. rugsėjo 1 d., turėtų būti įvertintos pagal Direktyvos 98/8/EB nuostatas;
                  
               
                     (5)
                  
                  
                     pagal Reglamento (ES) Nr. 528/2012 75 straipsnio 1 dalį Biocidinių produktų komitetas parengia Agentūros nuomonę dėl veikliųjų medžiagų patvirtinimo paraiškų. Pagal Deleguotojo reglamento (ES) Nr. 1062/2014 7 straipsnio 2 dalį Biocidinių produktų komitetas, atsižvelgdamas į vertinančiosios kompetentingos institucijos išvadas, 2020 m. gruodžio 2 d. priėmė Agentūros nuomonę (4);
                  
               
                     (6)
                  
                  
                     remiantis ta nuomone, galima daryti išvadą, jog nėra tikėtina, kad 8-o tipo biocidiniai produktai, kurių sudėtyje yra N-(3-aminopropil)-N-dodecilpropan-1,3-diamino, tenkintų Direktyvos 98/8/EB 5 straipsnio 1 dalies b punkte nustatytus kriterijus, kurie atitinka Reglamento (ES) Nr. 528/2012 19 straipsnio 1 dalies b punkte nustatytus kriterijus, nes buvo nustatyta nepriimtina rizika žmonių sveikatai ir nebuvo galima nustatyti tinkamų rizikos mažinimo priemonių;
                  
               
                     (7)
                  
                  
                     per Biocidinių produktų nuolatiniame komitete vykusias diskusijas su valstybių narių atstovais nuspręsta, kad vertinimas atliktas pagal realias blogiausio atvejo sąlygas ir kad dėl sunkumų, susijusių su vykdymo užtikrinimu ir kontrole, medienos apdorojimo ciklų skaičiaus apribojimas iki dviejų per dieną vienam veiklos vykdytojui nėra tinkama rizikos mažinimo priemonė nustatytai žmonių sveikatai kylančiai rizikai sumažinti iki priimtino lygio;
                  
               
                     (8)
                  
                  
                     atsižvelgiant į Agentūros nuomonę ir Biocidinių produktų nuolatinio komiteto diskusijas, N-(3-aminopropil)-N-dodecilpropan-1,3-diaminas neturėtų būti patvirtintas kaip tinkamas naudoti 8-o tipo biocidiniams produktams gaminti;
                  
               
                     (9)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            N-(3-aminopropil)-N-dodecilpropan-1,3-diaminas (EB Nr. 219-145-8; CAS Nr. 2372-82-9) nepatvirtinamas kaip veiklioji medžiaga, skirta 8-o tipo biocidiniams produktams gaminti.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. birželio 23 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 167, 2012 6 27, p. 1.
         
            (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).
         
            (3)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
         
            (4)  Biocidal Products Committee Opinion on the application for approval of the active substance: N-(3-aminopropyl)-N-dodecylpropane-1,3-diamine, Product type: 8, ECHA/BPC/270/2020, priimta 2020 m. gruodžio 2 d.